b'\n_START_ARTICLE_\nPan Solcan\n_START_SECTION_\nNot\xc4\x83 biografic\xc4\x83\n_START_PARAGRAPH_\nPan Solcan este fiul lui Porfir Solcan \xc8\x99i al Todosiei (n\xc4\x83scut\xc4\x83 Le\xc8\x99an). Porfir \xc8\x99i Todosia au avut nou\xc4\x83 copii. Dintre ace\xc8\x99tia au tr\xc4\x83it doar patru (trei surori \xc8\x99i fratele lor, Pan Solcan). Porfir Solcan a fost activ politic \xc3\xaen perioada interbelic\xc4\x83. El i-a reprezentat pe \xc8\x9b\xc4\x83ranii suceveni \xc3\xaen structurile democratice ale vremii. A fost constr\xc3\xa2ns de dificult\xc4\x83\xc8\x9bile materiale s\xc4\x83 renun\xc8\x9be la activitatea politic\xc4\x83. Avea faima de bun cunosc\xc4\x83tor al evenimentelor din acele timpuri \xc8\x99i de om care \xc3\xaendr\xc4\x83ge\xc8\x99te cultura._NEWLINE_Iat\xc4\x83 ce scrie Pan Solcan despre Boto\xc8\x99ana: \xe2\x80\x9eNu m\xc4\x83 g\xc3\xa2ndesc la satul meu dec\xc3\xa2t ca la un loc al tainelor \xc8\x99i al enigmelor nedezlegate p\xc3\xa2n\xc4\x83 azi: aici s-a n\xc4\x83scut lumea \xc8\x99i tot ce a fost dup\xc4\x83 aceea n-a \xc3\xaensemnat dec\xc3\xa2t un adaos. M\xc4\x83 apropii cu sfial\xc4\x83 de acele locuri, sc\xc4\x83ldate \xc3\xaen lumin\xc4\x83, cuprins de un amestec de team\xc4\x83 \xc8\x99i uimire, \xc8\x99tiind c\xc4\x83 aici totul mai este \xc3\xaenc\xc4\x83 de cucerit \xc8\x99i c\xc4\x83 sunt posibile cele mai neverosimile \xc3\xaent\xc3\xa2lniri cu mine \xc3\xaensumi. De c\xc3\xa2te ori vin \xc3\xaen sat, sunt totdeauna pu\xc8\x9bin trist \xc8\x99i tulburat, m\xc4\x83 uit cu ochii mari la cei care m\xc4\x83 recunosc, ca \xc8\x99i la cum n-a\xc8\x99 merita recunoa\xc8\x99terea lor. Nu doar copil\xc4\x83ria a r\xc4\x83mas aici, eu \xc3\xaensumi am r\xc4\x83mas (am tr\xc4\x83it efectiv \xc3\xaen sat doar p\xc3\xa2n\xc4\x83 la 12 ani \xc8\x99i apoi toate vacan\xc8\x9bele p\xc3\xa2n\xc4\x83 la 19 ani, iar printr-un accident biografic, \xc3\xaenc\xc4\x83 \xc8\x99ase luni, c\xc3\xa2nd \xc3\xaemplinisem 23 de ani), a r\xc4\x83mas sufletul meu \xc8\x99i de atunci toate vizitele, \xc3\xaen orice anotimp, sunt t\xc4\x83cere \xc8\x99i a\xc8\x99teptare, ca \xc8\x99i cum mi-ar fi fost promise revela\xc8\x9bii gata s\xc4\x83 m\xc4\x83 salveze, tr\xc4\x83iesc ore de melancolie dulce, mi se tope\xc8\x99te voin\xc8\x9ba \xc8\x99i nu \xc8\x99tiu singur ce ar fi mai bine, s\xc4\x83 urmez ispitele \xc8\x99i s\xc4\x83 caut ce s-a p\xc4\x83strat sau s\xc4\x83 nu m\xc4\x83 ating de nimic.\xe2\x80\x9d (Crai nou, 23 mai 2009)_NEWLINE_Pan Solcan a urmat \xc8\x99coala primar\xc4\x83 \xc3\xaen Boto\xc8\x99ana. Cursurile liceului le-a f\xc4\x83cut la liceul \xe2\x80\x9e\xc8\x98tefan cel Mare\xe2\x80\x9d din Suceava. Este licen\xc8\x9biat \xc3\xaen \xc8\x99tiin\xc8\x9be politice (la Bucure\xc8\x99ti)._NEWLINE_Pan Solcan a locuit p\xc3\xa2n\xc4\x83 \xc3\xaen 1968 la Suceava. A fost ziarist la ziarul local \xc8\x99i apoi corespondent regional al \xe2\x80\x9eRom\xc3\xa2niei libere\xe2\x80\x9d. A lucrat \xc8\x99i \xc3\xaen institu\xc8\x9bii culturale, ca inspector pentru art\xc4\x83, metodist la Casa Regional\xc4\x83 a Crea\xc8\x9biei Populare. Despre Suceava Pan Solcan a spus c\xc4\x83: \xe2\x80\x9eTimp de trei decenii, biografia mea nu s-a desprins de Suceava. Aici am tr\xc4\x83it ani de istorie fabuloas\xc4\x83, de r\xc4\x83scoliri p\xc3\xa2n\xc4\x83 la r\xc4\x83d\xc4\x83cin\xc4\x83, cu spaime \xc8\x99i r\xc4\x83t\xc4\x83ciri, o istorie care refuza s\xc4\x83 ne ia \xc3\xaen considerare, pe mine \xc8\x99i pe prietenii mei, \xc8\x99i care nu o dat\xc4\x83 ne-a adus p\xc3\xa2n\xc4\x83 \xc3\xaen pragul disper\xc4\x83rii. Am supravie\xc8\x9buit ca prin minune, \xc8\x99i eu, \xc8\x99i ei, iar timpul ce ar trebui povestit \xc3\xaentunec\xc4\x83 \xc8\x99i acum, pe \xc3\xaentinderi mari, via\xc8\x9ba ce s-ar fi cuvenit s\xc4\x83 fie a noastr\xc4\x83 \xc8\x99i nu a fost. M-am desprins de Suceava printr-un efort dureros, l\xc4\x83s\xc3\xa2nd prad\xc4\x83 anii cei mai boga\xc8\x9bi \xc3\xaen n\xc4\x83zuin\xc8\x9be \xc8\x99i cei mai s\xc4\x83raci \xc3\xaen descoperiri ale drumului propriu. Anii cei mai chinui\xc8\x9bi. Nu acea Suceav\xc4\x83 a frustr\xc4\x83rilor, a prostiei st\xc4\x83p\xc3\xa2n\xc4\x83 peste tot, a du\xc8\x99m\xc4\x83niei de care te izbeai la fiecare mi\xc8\x99care, nu aceast\xc4\x83 Suceav\xc4\x83 mi-o amintesc, de\xc8\x99i ea mi-a dominat existen\xc8\x9ba, ci alta, cu totul alta, r\xc3\xa2vnit\xc4\x83 de sufletul meu \xc8\x99i care s-a topit \xc3\xaen el \xc8\x99i nu s-a aflat dec\xc3\xa2t acolo, f\xc4\x83r\xc4\x83 s\xc4\x83-\xc8\x99i piard\xc4\x83 farmecul p\xc3\xa2n\xc4\x83 azi, spre ea m\xc4\x83 re\xc3\xaentorc \xc8\x99i \xc3\xaen spa\xc8\x9biul ei \xc3\xaei situez pe to\xc8\x9bi cei dragi, pentru c\xc4\x83 mai am r\xc4\x83d\xc4\x83cini \xc3\xaen Suceava \xc8\x99i pomi \xc3\xaen floare \xc8\x99i anotimpuri ale rodului cuprinse ca \xc3\xaentr-o nesf\xc3\xa2r\xc8\x99it\xc4\x83 s\xc4\x83rb\xc4\x83toare. Ce importan\xc8\x9b\xc4\x83 are Suceava \xc3\xaen biografia mea? Una capital\xc4\x83, de\xc8\x99i nefast\xc4\x83. Dar pentru un romancier, experien\xc8\x9bele, oricare ar fi fost ele, cap\xc4\x83t\xc4\x83 alte semne, st\xc4\x83 \xc3\xaen puterea lui s\xc4\x83 le converteasc\xc4\x83 dup\xc4\x83 legi numai de el \xc8\x99tiute, substituind lumile unele altora, \xc3\xaen speran\xc8\x9ba c\xc4\x83 va lua fiin\xc8\x9b\xc4\x83 un imperiu numai al s\xc4\x83u.\xe2\x80\x9d (Crai nou, 23 mai 2009)_NEWLINE_\xc3\x8entre 1968 \xc8\x99i 1975 a lucrat \xc3\xaen redac\xc8\x9bia central\xc4\x83 a ziarului \xe2\x80\x9eRom\xc3\xa2nia liber\xc4\x83\xe2\x80\x9d, ca redactor, \xc8\x99ef de sec\xc8\x9bie \xc8\x99i redactor-\xc8\x99ef adjunct. \xc3\x8entre 1975 \xc8\x99i 1990 a f\xc4\x83cut parte din redac\xc8\x9bia revistei \xe2\x80\x9eTribuna Rom\xc3\xa2niei\xe2\x80\x9d (unde a fost un an \xc8\x99i jum\xc4\x83tate \xc8\x99ef de sec\xc8\x9bie, iar apoi redactor-\xc8\x99ef adjunct). \xc3\x8en 1984, p\xc3\xa2n\xc4\x83 \xc3\xaen 1985, a fost deta\xc8\x99at \xc3\xaen Redac\xc8\x9bia Publica\xc8\x9biilor pentru Str\xc4\x83in\xc4\x83tate (ca redactor-\xc8\x99ef adjunct).\n_START_SECTION_\nScrieri\n_START_PARAGRAPH_\nCa romancier, a debutat \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr. 12 din 23 martie 1978, cu un un fragment din romanul C\xc4\x83derea, intitulat \xe2\x80\x9ePetrecerea\xe2\x80\x9d. C\xc4\x83derea a ap\xc4\x83rut la editura \xe2\x80\x9eCartea Rom\xc3\xa2neasc\xc4\x83\xe2\x80\x9d, \xc3\xaen 1980. A mai publicat, p\xc3\xa2n\xc4\x83 \xc3\xaen 1999, alte \xc8\x99apte romane: Umbra, Cartea Rom\xc3\xa2neasc\xc4\x83, 1982; Jocul, Albatros, 1984; Nostalgia, Cartea Rom\xc3\xa2neasc\xc4\x83, 1987; Vame\xc8\x99ul ploilor, Albatros, 1987; Nu face\xc8\x9bi case mai \xc3\xaenalte ca arborii, Albatros, 1990; Strig\xc4\x83tul, Cartea Rom\xc3\xa2neasc\xc4\x83, 1997; Str\xc4\x83ina, Albatros, 1999._NEWLINE_Pan Solcan a publicat \xc3\xaen revistele: Rom\xc3\xa2nia literar\xc4\x83, Contemporanul, Tribuna Rom\xc3\xa2niei, Cronica, Bucovina literar\xc4\x83.\n_START_SECTION_\nReferin\xc8\x9be critice\n_START_PARAGRAPH_\nMariana Ionescu apreciaz\xc4\x83 c\xc4\x83: \xe2\x80\x9e\xc3\x8en romanele lui Pan Solcan, exacerbarea tehnicilor de crea\xc8\x9bie \xc8\x99i analiz\xc4\x83 constituie o dantel\xc4\x83rie creat\xc4\x83 cu bun\xc4\x83 \xc8\x99tiin\xc8\x9b\xc4\x83, de-a lungul unei evolu\xc8\x9bii de la realism spre alegorie \xc8\x99i oniric, pentru a sugera ideea c\xc4\x83 via\xc8\x9ba r\xc4\x83m\xc3\xa2ne permanent o enigm\xc4\x83, un secret pre\xc8\x9bios.\xe2\x80\x9d_NEWLINE_Au scris despre Pan Solcan: Ana Selejan, \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr. 6 din 5 februarie 1981; Ioan Holban, \xe2\x80\x9eCronica\xe2\x80\x9d, nr.4 (782), 23 ianuarie 1981; Dumitru Radu Popa, \xc3\xaen \xe2\x80\x9eTribuna Rom\xc3\xa2niei\xe2\x80\x9d, nr. 198, 1 februarie 1981; Tia \xc8\x98erb\xc4\x83nescu, \xc3\xaen \xe2\x80\x9eRom\xc3\xa2nia liber\xc4\x83\xe2\x80\x9d, nr. 11298, 24 februarie 1981; Vasile S\xc4\x83l\xc4\x83jan, \xe2\x80\x9eTribuna\xe2\x80\x9d, nr.24(1277), 11 iunie 1981; Constantin Pricop, \xc3\xaen ziarul \xe2\x80\x9eZori noi\xe2\x80\x9d, Suceava, nr 9947, 13 septembrie 1981; Alexandru Condeescu, \xc3\xaen \xe2\x80\x9eTribuna Rom\xc3\xa2niei\xe2\x80\x9d, nr.239, 1 martie 1983; Dana Dumitriu, \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr.14, 7 aprilie 1983; Constantin Cri\xc8\x99an, \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr. 5, 31 ianuarie 1985; Grigore Scarlat, \xc3\xaen \xe2\x80\x9eSteaua\xe2\x80\x9d, nr.2, februarie 1988; Adrian Dinu Rachieru, \xc3\xaen \xe2\x80\x9ePagini bucovinene\xe2\x80\x9d, nr. 7(79), iulie 1988; Nicolae B\xc3\xa2rna, \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr. 29, 20 iulie 1989; Claudiu Constantinescu, \xc3\xaen \xe2\x80\x9eRom\xc3\xa2nia literar\xc4\x83\xe2\x80\x9d, nr.5, 31 ianuarie 1991; Daniel Cristea Enache, \xc3\xaen \xe2\x80\x9eAdev\xc4\x83rul literar \xc8\x99i artistic\xe2\x80\x9d, nr.440, 20 octombrie 1998; Niadi Cernica, \xc3\xaen ziarul \xe2\x80\x9eCrai nou\xe2\x80\x9d, Suceava, nr. 2534, 4 decembrie 1999; Onu Cazan, \xc3\xaen \xe2\x80\x9eBucovina literar\xc4\x83\xe2\x80\x9d, nr.4(110), aprilie 2000.'